Diari Oficial de la Generalitat Valenciana


Sumari del DOGV 5786, del 17-06-2008 (2008/7469)

ORDRE de 30 de maig de 2008, per la qual s'aproven les normes reguladores de les ajudes per a la reparació dels danys materials en habitatges causats per les inundacions succeïdes en el mes d'octubre de 2007 a la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5786

Data del DOGV
:   17-06-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/7469


Data del document
:   30-05-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Ordre

Anàlisi jurídica

 Descriptors 

:   * suport econòmic
    * legislació
    * inundació
    * desastre natural
    * condicions atmosfèriques

ORDRE de 30 de maig de 2008, per la qual s'aproven les normes reguladores de les ajudes per a la reparació dels danys materials en habitatges causats per les inundacions succeïdes en el mes d'octubre de 2007 a la Comunitat Valenciana. [2008/7469]
Durant els dies 11 a 19 d'octubre de 2007 es van registrar a la Comunitat Valenciana fortes pluges que han provocat el desbordament de rius i barrancs i inundacions, causant, entre altres, danys de diferent consideració en els habitatges dels municipis afectats que, en uns casos han sigut totalment arrasades, en altres han patit importants danys estructurals, i en molts altres, danys funcionals de diversa intensitat.
A fi de pal·liar en la mesura que siga possible els greus danys en infraestructures i serveis públics, en explotacions i produccions agràries, i en habitatges i béns particulars, ocasionats per les intenses pluges, amb data 19 d'octubre, el Govern de la Nació va aprovar el Reial decret llei 10/2007, de mesures urgents. La disposició addicional cinquena autoritza el Ministeri d'Habitatge per a subscriure acords de la comissió bilateral de seguiment del Conveni de col·laboració per a l'aplicació del Pla estatal d'habitatge 2005-2008.
Amb aquesta mateixa finalitat, el Consell de la Generalitat va dictar el Decret 197/2007, de 19 d'octubre, pel qual s'estableixen ajudes als damnificats per les pluges torrencials ocorregudes entre els dies 11 i 19 d'octubre de 2007 a la Comunitat Valenciana. La disposició final primera faculta els consellers competents per raó de les matèries afectades perquè, en coordinació amb la conselleria d'Economia, Hisenda i Ocupació, desenvolupen el decret autonòmic esmentat en les matèries de les seues competències respectives.
Per Ordre del Ministeri de l'Interior de 20 de novembre, i per Ordre de la conselleria de Governació de la Generalitat de 19 de novembre, es van determinar els municipis als quals s'apliquen les mesures excepcionals previstes en el Reial decret llei 10/2007, del Govern de la Nació i en el Decret 197/2007, del Consell de la Generalitat de la Comunitat Valenciana.
D'altra banda, el 3 de desembre de 2007, el Ministeri d'Habitatge i la conselleria de Medi Ambient, Aigua, Urbanisme i Habitatge van subscriure acord de col·laboració per a la gestió de les ajudes previstes en el Reial decret llei 10/2007, de 19 d'octubre.
La clàusula tercera d'aquest conveni assenyala que correspon a la conselleria de Medi Ambient, Aigua, Urbanisme i Habitatge la instrucció i resolució del procediment de reconeixement de les ajudes.
En conseqüència, pel fet que cal regular els requisits que han de complir els possibles beneficiaris, com també el procediment de tramitació i concessió de les ajudes tant de l'Estat com de la Generalitat, per raó del que disposa la disposició final primera del Decret 197/2007, del Consell de la Generalitat,
ORDENE
Article 1. Objecte
És objecte d'aquesta ordre regular les ajudes excepcionals per a la reparació dels danys causats en els habitatges per les pluges caigudes a la Comunitat Valenciana entre els dies 11 i 19 d'octubre de 2007.
Article 2. Àmbit geogràfic d'aplicació
Les subvencions objecte d'aquesta ordre seran d'aplicació als termes municipals i nuclis de població recollits en l'Ordre del Ministeri de l'Interior de 20 de novembre de 2007, i en l'ordre de la conselleria de Governació de la Generalitat de 19 de novembre de 2007.
Article 3. Beneficiaris
Podran ser beneficiaris de les subvencions referides en l'article 1:
a) Els propietaris, els usufructuaris o arrendataris amb contracte sotmés a pròrroga forçosa, sempre que l'habitatge destruït o danyat tinga la condició de residència permanent i habitual amb anterioritat a la producció del sinistre.
b) Les comunitats de propietaris per danys en elements comuns.
Article 4. Quantia de les ajudes
La quantia de la subvenció que es concedeix serà el 100% de la taxació de danys realitzats pel Consorci de Compensació d'Assegurances, pels serveis tècnics municipals o per qualssevol altres serveis tècnics d'inspecció que puga designar la conselleria de Medi Ambient, Aigua, Urbanisme i Habitatge, amb les limitacions següents:
- La subvenció no podrà superar el 80% de l'import que resulte d'aplicar a la superfície útil de l'habitatge sinistrat el preu d'habitatge protegit de règim especial en cada municipi.
- Si la superfície útil és superior als valors establits en l'article 11.4 del Reial decret 801/2005, d'1 de juliol, es prendran com a referència aquests últims per a fixar l'import de la subvenció.
- De l'import que resulte de l'aplicació dels criteris assenyalats en el paràgraf anterior haurà de detraure's les subvencions que pels mateixos conceptes escaiguen de qualssevol administracions públiques, en particular les concedides pel Ministeri de l'Interior a l'empara del que disposa el Reial decret 307/2005, de 18 de març, com també les indemnitzacions que puguen correspondre per raó de l'existència de pòlisses d'assegurança, a fi que l'import total de les ajudes o indemnitzacions que l'afectat perceba pels danys patits, tant de la Generalitat com d'altres organismes públics, nacionals o internacionals o que li corresponguen per raó de pòlisses d'assegurança no superen en cap cas el valor del dany produït.
S'inclouran entre els danys subvencionables, a més dels de reparació, rehabilitació, o demolició i reconstrucció de l'habitatge danyat, les obres de consolidació de terrenys quan això afecte l'estabilitat dels habitatges sinistrats i, si és el cas, el cost d'allotjament transitori.
El 50% de la subvenció concedida serà finançada pel Ministeri d'Habitatge, i l'altre 50% per la conselleria de Medi Ambient, Aigua, Urbanisme i Habitatge.
Article 5. Sol·licituds, documentació, termini i lloc de presentació
Sol·licitud i documentació:
Les sol·licituds es presentaran conforme el model que s'inclou com a annex en aquesta ordre.
La sol·licitud haurà d'anar acompanyada de la documentació següent:
- Fotocòpia compulsada del DNI del sol·licitant o document equivalent en cas de tractar-se de residents estrangers.
- Certificat d'empadronament en l'habitatge afectat en la data en què es va produir el sinistre o, si això no fóra possible, certificat dels serveis socials municipals que l'habitatge constituïa domicili habitual i permanent del sol·licitant de l'ajuda.
- Escriptura pública, certificat registral, certificat cadastral, o qualsevol altre document que acredite fefaentment la titularitat de l'habitatge afectat o el títol jurídic que obligue el sol·licitant a assumir el cost de les reparacions que hagen d'efectuar-se en aquesta.
- Taxació dels danys específicament derivats dels fets que donen origen a aquesta convocatòria, realitzada pel Consorci de Compensació d'Assegurances, pels serveis tècnics municipals o per qualssevol altres serveis tècnics d'inspecció que puga designar la conselleria de Medi Ambient, Aigua, Urbanisme i Habitatge.
- Declaració responsable de no trobar-se incurs en cap de les circumstàncies que impedeixen obtenir la condició de beneficiari.
- Certificat vigent d'estar al corrent de les seues obligacions tributàries, tant pel que fa als tributs estatals com als autonòmics, i amb la Seguretat Social, en els termes establits en l'article 22 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions.
La presentació de la sol·licitud de subvenció comportarà l'autorització del sol·licitant perquè la conselleria de Medi Ambient, Aigua, Urbanisme i Habitatge obtinga de forma directa l'acreditació d'aquestes circumstàncies a través de certificats telemàtics, i en aquest cas el sol·licitant no haurà d'aportar el corresponent certificat. No obstant això, el sol·licitant podrà denegar expressament el consentiment, i llavors haurà d'aportar el certificat en els termes que preveu el paràgraf anterior.
- Declaració de les ajudes, indemnitzacions o ingressos que per a la mateixa finalitat procedisquen de qualssevol ens públics o privats
- Full de manteniment de tercers conforme al model normalitzat.
- En el cas que les obres de reparació, rehabilitació, o demolició i reconstrucció de l'habitatge danyat, com també el cost d'allotjament transitori, haja sigut realitzat per raons d'emergència per l'Institut Valencià d'Habitatge, SA, còpia de l'autorització concedida pels propietaris dels habitatges afectats l'IVHSA perquè aquest execute les obres esmentades.
En aquells supòsits en què la documentació sol·licitada ja haja sigut presentada a l'efecte de la tramitació de les ajudes que concedeix el Ministeri de l'Interior a l'empara del que disposa el Reial decret 307/2005, de 18 de març, serà suficient de presentar la sol·licitud acompanyada per certificat emés pel secretari de la corporació local en què es facen constar les dades necessàries per a dictar la resolució.
Termini
Les sol·licituds hauran de presentar-se en el termini d'un mes a partir de l'endemà al de publicació d'aquesta ordre.
Lloc de presentació
- Quan es tracte d'habitatges pertanyents als termes municipals del Verger o els Poblets les sol·licituds s'hauran de presentar en l'ajuntament corresponent, el qual actuarà com a entitat col·laboradora.
- En la resta dels casos s'hauran de presentar en el servei territorial de habitatge i projectes urbans de la província corresponent.
No obstant això, també podran presentar-se les sol·licituds per qualsevol dels mitjans previstos en l'art. 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
Article 6. Tramitació
L'ajuntament o, si és el cas, el servei territorial d'habitatge i projectes urbans que reba les sol·licituds haurà de comprovar que la documentació està completa i que els sol·licitants compleixen els requisits necessaris per a poder obtenir la condició de beneficiaris, d'acord amb el que estableix el Reial decret llei 10/2007, de 19 d'octubre, i el Decret 197/2007, de 19 d'octubre, del Consell, i la normativa dictada per a desenvolupar-lo. En cas contrari, requerirà les persones interessades perquè en un termini de deu dies esmenen la falta o acompanyen la documentació exigida en aquesta ordre, amb indicació que, si així no ho fa, se li tindrà per desistit de la seua petició, després de la resolució prèvia, d'acord amb l'article 71, apartat 1 de la Llei 30/1992, de 26 de novembre de règim jurídic de les administracions públiques i del procediment administratiu comú, modificat per la Llei 4/1999, de 13 de gener.
Completats els expedients, els ajuntaments i els serveis territorials receptors de les sol·licituds hauran de remetre en el termini de quinze dies, comptadors des de la finalització del termini de presentació de sol·licituds o, si és el cas, del termini d'esmena d'aquestes, a la Direcció General d'Habitatges i Projectes Urbans de la conselleria de Medi Ambient, Aigua, Urbanisme i Habitatge, en suport informàtic, la llista de tots els sol·licitants amb indicació de les dades personals i de l'habitatge sinistrat necessàries per a dictar la resolució, amb l'estimació de l'ajuda que puga correspondre'ls.
La Direcció General d'Habitatges i Projectes Urbans de la conselleria de Medi Ambient, Aigua, Territori i Habitatge remetrà aquesta llista al Ministeri de l'Habitatge, a fi que aquest facilite la informació relativa a la valoració de danys i a les indemnitzacions i ajudes que els interessats hagen percebut o hagen de percebre del Consorci de Compensació d'Assegurances i del Ministeri de l'Interior, respectivament.
Article 7. Resolució
La resolució de les sol·licituds d'ajuda correspondrà a la Direcció General d'Habitatge i Projectes Urbans, la qual actuarà per delegació del conseller de Medi Ambient, Aigua, Urbanisme i Habitatge, i haurà de resoldre en el termini màxim de sis mesos comptadors a partir de la recepció d'aquestes.
Transcorregut el termini previst en l'apartat anterior sense haver-se notificat resolució expressa, l'interessat podrà entendre desestimada la petició.
La resolució s'haurà de notificar individualment a les persones interessades, sense perjudici de la seua comunicació als ajuntaments que hagen tramitat les sol·licituds.
Article 8. Recursos
Les resolucions adoptades posen fi a la via administrativa. Contra aquestes resolucions es podrà interposar potestativament, recurs de reposició davant del conseller de Medi Ambient, Aigua, Urbanisme i Habitatge en el termini d'un mes comptador des de l'endemà de la notificació, de conformitat amb el que estableixen els articles 107, 116 i 117 de la Llei de règim jurídic de les administracions públiques i del procediment administratiu comú, o bé, directament recurs contenciós administratiu davant del Tribunal Superior de Justícia de la Comunitat Valenciana en el termini de dos mesos comptadors des de l'endemà de la notificació, de conformitat amb el que estableixen els articles 10, 14 i 46 de la Llei reguladora de la jurisdicció contenciosa administrativa, sense perjudici que les persones interessades utilitzen qualsevol altra via que consideren oportuna.
Article 9. Finançament
El pressupost assignat al finançament de les ajudes previstes en aquesta ordre és de 9.000.000?, a càrrec de la línia pressupostària T0304, aplicació 59.68.14.610.58.9, amb la distribució d'anualitats següents:
2008:................1.000.000-
2009:................4.000.000-
2010:................4.000.000-
La despesa per a l'exercici 2008 s'imputarà a la retenció global de la línia pressupostària T0304 «Plans de Vivenda Ministeri de Vivenda/Comunitat Valenciana».
Article 10. Pagament i justificació
El pagament es realitzarà, una vegada finalitzades les obres, amb justificació prèvia de l'aplicació de la totalitat de la subvenció a la finalitat per a la qual ha sigut concedida, mitjançant presentació de les corresponents factures o certificats d'obra firmats per un tècnic competent, segons escaiga, i certificat dels serveis tècnics municipals o dels serveis tècnics d'inspecció que puga designar la conselleria de Medi Ambient, Aigua, Urbanisme i Habitatge que les obres estan finalitzades i realitzades de conformitat, i haurà d'aportar-se quanta documentació complementària siga requerida al respecte.
El termini per a presentar la documentació justificativa serà de tres mesos des de la finalització de les obres, les quals hauran d'executar-se en un termini màxim de tres anys des de la notificació de la resolució de concessió.
No obstant això, quan l'import de la subvenció siga superior a 30.000 €, podran realitzar-se pagaments parcials contra certificat d'obra expedit per un tècnic competent, de conformitat amb el que disposa l'article 47 bis del Decret legislatiu de 26 de juny de 1991, pel qual s'aprova el Text refós de la Llei d'hisenda pública de la Generalitat Valenciana.
La Direcció General d'Habitatge i Projectes Urbans podrà designar tècnics per a inspeccionar el desenvolupament de les obres que siguen objecte d'ajuda.
Article 11. Control de les ajudes
Les ajudes previstes en aquesta ordre se subjecten al règim de reintegrament i de control financer establit en la Llei 38/2003, de 17 de novembre, general de subvencions.
Quan s'acredite l'incompliment de les obligacions o compromisos del beneficiari derivades del que preveu la resolució de concessió, en aquesta ordre o en les disposicions que siguen d'aplicació, escaurà el reintegrament de les quantitats indegudament percebudes, amb els interessos corresponents, o es perdrà el dret a la percepció de l'ajuda si no s'ha efectuat el pagament.
Article 12. Actuacions directes
Quan, per circumstàncies d'emergència, les obres de reparació, rehabilitació, demolició i nova construcció o les despeses de reallotjament transitori dels afectats hagen sigut realitzades per l'Institut Valencià d'Habitatge, SA, el pagament de les subvencions corresponents s'efectuarà directament a aquest, per raó de l'autorització dels beneficiaris que consta en la sol·licitud de subvencions annexa a aquesta ordre.
En els casos a què es refereix el paràgraf anterior, quan l'import total de la subvencions o indemnitzacions concedides, tant de la Generalitat com d'altres organismes públics, nacionals o internacionals o que li corresponguen per raó de pòlisses d'assegurança no cobrisquen el cost total de les esmentades obres, els afectats hauran de pagar a l'Institut Valencià d'Habitatge, SA la diferència entre l'import total de la subvencions o indemnitzacions concedides i el cost real de les obres per aquest executades.
En aquells supòsits en què l'Institut Valencià d'Habitatge, SA haja hagut de realitzar obres de consolidació de terrenys per veure's afectada l'estabilitat dels habitatges sinistrats, l'import de la subvenció arribarà al 100% del cost de l'obra efectivament realitzada, i tindrà la consideració de beneficiari d'aquesta l'ajuntament, i el pagament s'efectuarà directament a l'Institut Valencià d'Habitatge, SA.
DISPOSICIONS FINALS
Primera. Compatibilitat amb el mercat comú de la Unió Europea
Les ajudes concedides mitjançant aquesta ordre no requereixen ser notificades a la Comissió Europea, d'acord amb l'article 1.4 i 3.4 del Decret 147/2007, de 7 de setembre, del Consell, pel qual regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, pel fet de tractar-se d'ajudes destinades a reparar els perjudicis causats per desastres naturals o per altres esdeveniments de caràcter excepcional, expressament declarades compatibles en l'art. 87. 2 a) del Tractat de la CE.
Segona. Desenvolupament
La Direcció General d'Habitatge i Projectes Urbans dictarà les instruccions que calguen per al desenvolupament i l'execució del que estableix aquesta ordre.
Tercera. Vigència
Aquesta ordre entrarà en vigor l'endemà de la publicació en el Diari Oficial de la Comunitat Valenciana.
València, 30 de maig de 2008
El conseller de Medi Ambient, Aigua, Urbanisme i Habitatge,
JOSÉ RAMÓN GARCÍA ANTÓN